《次孙元中至后五日游蔡氏园韵》
宋代·刘跂

林深宜夏炎，亦复便冬冷。居然安稳处，合是招提境。

晴烟起屋脊，煦日下天井。饱饭策杖出，如行赞公岭。

平生一丘壑，快眼春睡醒。谁言城市喧，能比郊原静。

人间会合少，万事等泡影。适意不自取，兀立真土梗。

时平日月好，岁熟羁旅幸。逢人但欢喜，得酒便酩酊。

知我非子谁，频来不须请。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。